  Анжелика Тихонова корреспондент 1-тӥ куартолэзе Ижкарысь нылпи садъёсын 2019-2020 дышетскон арлы группаосты тырмытыны кутскизы. Со сярысь журналистъёслы кар администрациысь дышетонъя управлениен кивалтӥсьлэн воштӥсез Наталья Гвоздкова ивортӥз. Нылпи садъёсын 2019-2020 дышетскон арлы группаосты тырмытон уж 1-тӥ куартолэзе кутскиз но 31-тӥ гудырикошконэ йылпумъяськоз. Та арлы «Электронный детский сад» сӧзнэт анай-атайёслэсь 7 аресозь пиналъёссэс нылпи садъёсы интыян понна 23 сюрс 634 куриськонъёсты пусйиз. Кылем арын черодын 24 сюрс 936 куриськонъёс вал. Нылпи садъёсысь интыосты люкылонэ 15 сюрс 640 куриськонъёс пырисько. 2019-тӥ арын 31-тӥ толсурозь куинь арес тырмем вань пиналъёслы нылпи садъёсын интыос сётозы Наталья Гвоздкова, Ижкар администрациысь дышетонъя управленилэн кивалтӥсезлэн воштӥсезМуниципал нылпи садъёсы пиналъёсты «Электронный детский сад» сӧзнэтысь лыдметъя люко. Отын вань куриськонъёс сое сётэм нуналъя шертӥсько. Соин ик пиналъёслэн анай-атайёссы яке соос понна кылкутӥсьёс пиналэз учётэ пуктон понна ужкагазъёсты пыртыны кулэ. Со ужез нылпи вордӥськем сярысь свидетельство басьтэм бере ик лэсьтоно. Нырысь ик интыосты сётозы со нылпиослы, кинлэн федерал катрадлыкъя черодэ пыриськытэк яке льготалы луыса черодын нырысетӥ сылыны эрикрадэз вань. Мукет интыосты электрон лыдметысь огъя черодъя люкозы. Лыдметъёсъя 1 аресысен 1,5 аресозь; 1,5 аресысен 2 аресозь; 2 аресысен 3 аресозь; 3 аресысен 4 аресозь группаосты кылдытозы. 2019-2020 дышетскон арлы Ижкарысь дышетонъя ужъюртъёс кылдытӥзы ини: 1 аресысен 1,5 аресозь нылпиослы 3 группа; 1,5 аресысен 2 аресозь нылпиослы 12 группа; 2 аресысен 3 аресозь нылпиослы 200 группа; 3 аресысен 4 аресозь нылпиослы 152 группа. Анай-атайёс яке пинал понна катъя кылкутӥсь муртъёс нылпи садъёсы интыосты висъянлы йылпумъянъёс сярысь пыр-поч тодыны быгатозы 1-тӥ инвожо бере. Со понна Ресурс центрысь ӧнерчиос доры таӵе адресъёсъя вазиськоно: Дзержинский нимо урам, 5 (Индустри ёрос администрацилэн юртэз), 1-тӥ этаж, 123-тӥ кабинет; Азин нимо урам, 146 (Ленин нимо ёрос администрацилэн юртэз), 2-тӥ этаж, 211-тӥ кабинет; Школьной урам, 13 (Октябрь ёрос); Пушкин нимо урам, 150б (Первомай ёрос администрацилэн юртэз); Труд урам, 90 (Устинов нимо ёрос). Калыкез пумитало: пуксёнэ но покчиарняе – 14 часысен 17 часозь, удмуртарняе – 14 часысен 16 часозь. Ӝоген Ижкарысь Ленин  ёросын 20 номеро нылпи садэз но Баранов нимо урамысь нылпи садлэсь ватсаса юртсэ усьтыны малпало. Со сяна, 2019-тӥ арын нылпи садъёсын, азьвыл мукет ужъёслы висъям интыосты берыктыса, выль 125 интыос кылдытозы. Ужъёсты элькун коньдэт чотын быдэстозы.  Тодэ вайытом, азьвылгес ивортӥзы вал туэ Ижкарысь нылпи садъёсын 35 группа ватсаськоз шуыса, нош оглом лыдзы 360-лэсь трос луоз. Тегъёс: Дышетон Ижкар нылпиос Удмуртия Мерлык дӥськут  